มันนี่ทูเดย์
พรีเชียส ชิพปิ้ง ตั้งกรุงไทยขายหุ้นกู้&nbsp;
24 พ.ย. 2558

พรีเชียส ชิพปิ้ง ตั้งกรุงไทยขายหุ้นกู้  
นายคาลิด มอยนูดดิน ฮาชิม กรรมการผู้จัดการ บริษัท พรีเชียส ชิพปิ้ง เปิดเผยว่า บริษัทอยู่ระหว่างการยื่นขออนุญาตจากสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เพื่อออกและเสนอขายหุ้นกู้ให้กับนักลงทุนทั่วไปในประเทศตามมติการประชุมวิสามัญผู้ถือหุ้นครั้งที่ 2/2558 เพื่อเป็นเงินทุนสำหรับการลงทุนตามแผนธุรกิจ โดยบริษัทได้รับการจัดอันดับความน่าเชื่อถือจาก บริษัท ทริสเรทติ้ง ที่ระดับ BBB แนวโน้มเครดิตมีเสถียรภาพ และได้แต่งตั้งธนาคารกรุงไทย เป็นผู้จัดการการจัดจำหน่ายหุ้นกู้ในครั้งนี้ 
ไทยพาณิชย์จัดงานเอสเอ็มอี
นายญนน์ โภคทรัพย์ กรรมการผู้จัดการใหญ่ ธนาคารไทยพาณิชย์ เปิดเผยว่า ธนาคารได้ร่วมมือกับสภาอุตสาหกรรมแห่งประเทศไทย (ส.อ.ท.) จัดงาน “SCB-FTI Factory Outlet” เพื่อส่งเสริมโอกาสธุรกิจให้แก่ผู้ประกอบการเอสเอ็มอีไทยจากภาคอุตสาหกรรมต่างๆ ที่ผลิตสินค้าด้วยตนเองและมีสินค้าคุณภาพดี อีกทั้งยังช่วยเหลือผู้บริโภคให้สามารถซื้อสินค้าในราคามิตรภาพ ซึ่งเป็นส่วนสำคัญในการกระตุ้นให้เกิดการบริโภคภายในประเทศอย่างต่อเนื่อง 
ทั้งนี้ มีผู้สนใจเข้าร่วมงานมากกว่า 200 ร้านค้า และคาดว่าสร้างรายได้จากการขายสินค้าตลอด 5 วัน กว่า 20 ล้านบาท โดยงานจัดขึ้นระหว่างวันที่ 23-27 พ.ย.นี้ ตั้งแต่เวลา 09.00-18.00 น. ณ หอประชุมมหิศร ธนาคารไทยพาณิชย์ สำนักงานใหญ่ (รัชโยธิน)